“Piicácué achúma piwàwa píináidacawa.
Peebáidacué Dios ìwali,
peebáidacué nacái nùwali.
Aléde Núaniri ìyacàleré,
nàyaca madécaná capìinái pìyacatáipinácué.
Càmicaalí báisítani,
càmitacué cài núumaca piríta.
Iná nùacawa,
nùacaténá numànica pirícué capìinái pìyéeyéipinácué irìcu.
Néese idécanáami nùaca nuchùnìacuéca pirí pìalupiná,
yá nuèpùacawa néese àniawa nutécaténácué núapichawa pía,
pìyacaténácué núapicha aléde nùyacataléca.
Píalíacué alénápinácaalí nùawa,
píalíacué nacái ìwali yái àyapuca.”
Yá Tomás íimacaté irí:
“Wáiwacali,
càmita wáalíawa alénápinácaalí pìawa.
¿Cawiná yéewa wáalíacawa ìwali yái àyapuca,
càmicaalí píasáida walíni?”
Jesús íimacaté irí:
“Núacata yái àyapu.
Núacata yái tàacáisi báisíirica.
Núacata nacái yái yèerica pirícué picáuca càmíiri imáalàawa.
Nùwalíiseta abéerita,
yéewa wenàiwica yàanàaca Núaniri yàatalé.
Iná píalíacaalícué nùwalita,
yá nacái píalíacuéca Núaniri ìwalita.
Quéwa siùcade,
idécáinácué piicáca núa,
yá nacái idécatacué piicáca Núaniri.”
Yá Felipe íimacaté irí:
“Wáiwacali,
píasáida waicá Píaniriwa.
Yásí càmita wasèiwica pirí wawàsi quirínama.”
Jesús íimaca irí:
“Felipe,
madécaná èeri idécué nùyaca píapicha.
¿Mamáalàacata càmita píalíawa nùwali?
Yái idéerica iicáca núa,
idéca nacái iicáca Núaniri.
Néeni,
¿cáná yéewa píimaca mamáalàacata nulí,
‘píasáida waicá Píaniriwa’?
Núa,
ìyéeri Núaniri ìwaliwa,
yá nacái Núaniri ìyaca nùwali.
Yái tàacáisi nucàlidéericuéca pirí,
càmita nucàlida nùasu wawàsitawani.
Yátái Núaniri ìyéerica nùwali,
yáta imàni wawàsi càide iyúwa iwàwáaná.
Peebáidacué nùyaca Núaniri yáapichawa.
Yá nacái Núaniri ìyaca núapicha.
Càmicaalí,
peebáidacué nacái nùwali quiríta,
nàwalíise níái wawàsinái numàníiyéica.
Báisíta,
báisítacué núumaca pirí:
Yái yeebáidéerica nùwali,
imànipináca nacái níái íibaidacalési numàníiyéica,
càmíiyéica wenàiwica idé imànica,
namànipináca nacái madécaná wawàsica nuícha quiríta Espíritu Santo ichàini iyú,
núacáiná yèepuèriwa Núaniri yàataléwa.
Iná macáita yái wawàsi pisutéericuéca Núaniri íicha nuípidená ìwali,
numàapinácani,
núasáidacaténá Núaniri ichàini nùwalitawa.
Iná macáita yái pisutéericuéca nuípidená ìwali,
numànipinácuéca piríwani.”